CELEX: 21986A0211(01)
Language: el
Date: 1986-03-06 00:00:00
Title: Μνημόνιο συμφωνίας μεταξύ της Ευρωπαϊκής Κοινότητας Ατομικής Ενέργειας εκπροσωπούμενης από την Επιτροπή των Ευρωπαϊκών Κοινοτήτων, και της κυβέρνησης του Καναδά σχετικά με τη συνεργασία όσον αφορά την έρευνα και ανάπτυξη στον τομέα της σύντηξης

Avis juridique important

|

21986A0211(01)

Μνημόνιο συμφωνίας μεταξύ της Ευρωπαϊκής Κοινότητας Ατομικής Ενέργειας εκπροσωπούμενης από την Επιτροπή των Ευρωπαϊκών Κοινοτήτων, και της κυβέρνησης του Καναδά σχετικά με τη συνεργασία όσον αφορά την έρευνα και ανάπτυξη στον τομέα της σύντηξης  

Επίσημη Εφημερίδα αριθ. L 035 της 11/02/1986 σ. 0010 - 0011 Φινλανδική ειδική έκδοση: Κεφάλαιο 12 τόμος 2 σ. 0080  Σουηδική ειδική έκδοση: Κεφάλαιο 12 τόμος 2 σ. 0080 

*****Μετάφραση  ΜΝΗΜΟΝΙΟ ΣΥΜΦΩΝΙΑΣ  μεταξύ της Ευρωπαϊκής Κοινότητας Ατομικής Ενέργειας εκπροσωπούμενης από την Επιτροπή των Ευρωπαϊκών Κοινοτήτων, και της κυβέρνησης του Καναδά σχετικά με τη συνεργασία όσον αφορά την έρευνα και ανάπτυξη στον τομέα της σύντηξης  Άρθρο Ι  Περιεχόμενο και στόχοι του μνημονίου  Η κυβέρνηση του Καναδά και η Ευρωπαϊκή Κοινότητα Ατομικής Ενέργειας, εκπροσωπούμενη από την Επιτροπή των Ευρωπαϊκών Κοινοτήτων, οι οποίες στο εξής καλούνται τα Μέρη,  - υπενθυμίζοντας τη συμφωνία-πλαίσιο εμπορικής και οικονομικής συνεργασίας μεταξύ του Καναδά και των Ευρωπαϊκών Κοινοτήτων της 6ης Ιουλίου 1976, η οποία, στο άρθρο ΙΙΙ παράγραφος 2, προβλέπει τη διενέργεια τεχνολογικών και επιστημονικών ανταλλαγών,  - αναγνωρίζοντας το αμοιβαίο όφελος της συνεργασίας στην έρευνα και ανάπτυξη στον τομέα της σύντηξης,  - εκτιμώντας ότι η Επιτροπή των Ευρωπαϊκών Κοινοτήτων συντονίζει, εξ ονόματος της Ευρωπαϊκής Κοινότητας Ατομικής Ενέργειας, τις σημαντικές ευρωπαϊκές δραστηριότητες που αφορούν τη σύντηξη και ότι το Εθνικό Συμβούλιο Έρευνας του Καναδά συντονίζει τις πρόσφατα αναληφθείσες καναδικές δραστηριότητες στον τομέα της σύντηξης,  - αποβλέποντας στην ανάπτυξη στενότερης συνεργασίας στο μέλλον,  με το παρόν μνημόνιο συμφωνούν να συνεργαστούν σε θέματα έρευνας και ανάπτυξης όσον αφορά τη σύντηξη, και ειδικότερα στους τομείς που αναφέρονται στο παράρτημα του παρόντος μνημονίου.  Άρθρο ΙΙ  Τρόποι συνεργασίας  Μεταξύ των μορφών συνεργασίας θα περιλαμβάνονται, κυρίως, οι ακόλουθες:  - ανταλλαγή πληροφοριών, συμπεριλαμβανομένων εκθέσεων για την πρόοδο των δραστηριοτήτων και άλλων μη εμπιστευτικών επιστημονικών αποτελεσμάτων τα οποία τα Μέρη έχουν το δικαίωμα να κοινολογούν και τα οποία έχουν στην κατοχή τους ή στη διάθεσή τους,  - αμοιβαία συμμετοχή σε επιστημονικές συναντήσεις που οργανώνει το κάθε Μέρος,  - ανταλλαγή εμπειρογνωμόνων κατά την οποία κάθε Μέρος θα αναλαμβάνει τα έξοδα της απόσπασης των εμπειρογνωμόνων του,  - πραγματοποίηση κοινών πειραμάτων, μελετών και σχεδίων, των οποίων τη διενέργεια συμφωνεί η Μεικτή Επιτροπή που αναφέρεται κατωτέρω, ιδίως όσον αφορά το ΝΕΤ (Next European Torus) και άλλες εγκαταστάσεις καθενός από τα Μέρη,  - ανταλλαγή υλικών, εξοπλισμού και οργάνων.  Άρθρο ΙΙΙ  Εφαρμογή και παρακολούθηση του προγράμματος  Για την ανάληψη των προαναφερόμενων δραστηριοτήτων συνεργασίας, τα Μέρη συμφωνούν να συστήσουν Μεικτή επιτροπή, αποτελούμενη από δύο, αντιπροσώπους από κάθε Μέρος. Από καναδικής πλευράς, ορίζεται δια του παρόντος το Εθνικό Συμβούλιο Έρευνας ως το Εκτελεστικό Όργανο, το οποίο και θα ορίσει τους δύο καναδούς αντιπροσώπους στη Μεικτή Επιτροπή.  Για την ανάληψη των δραστηριοτήτων συνεργασίας και τη ρύθμιση των ειδικών τους πλευρών, απαιτείται ομόφωνη συμφωνία της Μεικτής Επιτροπής. Οι δραστηριότητες αυτές θα συμβιβάζονται με τις δραστηριότητες που αναλαμβάνονται στα πλαίσια του Διεθνούς Οργανισμού Ενέργειας και στις οποίες αμφότερα τα Μέρη συμμετέχουν. Βάσει της προαναφερθείσης Συμφωνίας-Πλαίσιο, μπορούν να υποβάλλονται εκθέσεις για την πρόοδο των δραστηριοτήτων στην προπαρασκευαστική υποεπιτροπή γενικής συνεργασίας της Μεικτής Επιτροπής Συνεργασίας.  Η Μεικτή Επιτροπή συνεδριάζει όποτε κρίνεται αναγκαίο, τουλάχιστον δε μία φορά το χρόνο, εναλλάξ στην Ευρώπη και τον Καναδά. Στο μεταξύ των συνεδριάσεων διάστημα, η Μεικτή Επιτροπή μπορεί να λάβει αποφάσεις με ανταλλαγή επιστολών.  Η Μεικτή Επιτροπή γνωστοποιεί στα Μέρη, τουλάχιστον ένα χρόνο πριν τη λήξη οποιασδήποτε δραστηριότητας συνεργασίας.  Άρθρο IV  Χρηματοδότηση  Τα κεφάλαια και το προσωπικό που απαιτούν οι δραστηριότητες που αναφέρονται στο παρόν μνημόνιο διατίθενται από τα Μέρη στο μέτρο των δυνατοτήτων τους. Κάθε Μέρος αναλαμβάνει τα έξοδα της συμμετοχής του στις δραστηριότητες συνεργασίας που αναφέρονται στο παρόν μνημόνιο.  Άρθρο V  Έναρξη ισχύος  Το μνημόνιο αυτό θα τεθεί σε ισχύ την ημερομηνία της τελευταίας υπογραφής και με την επιφύλαξη του άρθρου ΙΙΙ θα εξακολουθήσει να ισχύει επί πέντε έτη από την ημερομηνία αυτή εκτός αν παραταθεί προηγουμένως με συμφωνία των Μερών. Υπογράφηκε Στις  εις διπλούν, στα γαλλικά και αγγλικά, τα δύο κείμενα είναι εξίσου αυθεντικά.  1.2 // Για την Ευρωπαϊκή Κοινότητα Ατομικής  Ενέργειας εκπροσωπουμένης από την  Επιτροπή των Ευρωπαϊκών Κοινοτήτων   // Για την Κυβέρνηση του Καναδά  ΠΑΡΑΡΤΗΜΑ  Τομείς έρευνας και ανάπτυξης που προσφέρονται ιδιαίτερα για τη συνεργασία ΕΚΑΕ/ΚΑΝΑΔΑ όσον αφορά τη σύντηξη  - φυσική των Tokamak συμπεριλαμβανομένης της βοηθητικής θέρμανσης, του ανεφοδιασμού με καύσιμα, τη διαγνωστικής, της συλλογής στοιχείων και του εξοπλισμού με όργανα ελέγχου,  - καύσιμα σύντηξης, συμπεριλαμβανομένων των απαιτήσεων για το χειρισμό του τριτίου και των ενδεχόμενων ρυθμίσεων εφοδιασμού,  - τηλεχειρισμός,  - προβλήματα ασφαλείας και περιβάλλοντος που αφορούν τη σύντηξη,  - ηλεκτροτεχνολογία υψηλής ισχύος.